На основу чл. 18. и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о условима и критеријумима усклађености државне помоћи у области јавног информисања (”Службени гласник РС”, бр. 9/22), Правилника о суфинансирању пројеката за остваривање јавног интереса у области јавног информисања („Службени гласник РС“, број: 16/16 и 8/17 и 6/23), Одлуке о буџету Града Вршца за 2023. годину („Службени лист Града Вршца”, бр. 14/22), Одлуке о расписивању Конкурса за суфинансирање пројеката производње медијских садржаја из области јавног информисања на територији Града Вршца у 2023. години број: 06.2-2/2023-III-01, од 14.02.2023. године, Градоначелник Града Вршца

***расписује***

**Ј А В Н И К О Н К У Р С**

**за суфинансирање пројеката средствима из буџета Града Вршца у циљу остваривања јавног интереса у области јавног информисања у 2023. години**

**I ПРЕДМЕТ КОНКУРСА**

Јавни конкурс се расписује за **пројекте из области јавног информисања који се реализују у 2023. години,** за које су обезбеђена средства Одлуком о буџету Града Вршца за 2023. годину ("Службени лист Града Вршца", број 14/22), у износу од **22.000.000,00 динара,** и то за:

- **пројекте производње медијских садржаја из области јавног информисања**, који доприносе истинитом, непристрасном, правовременом и потпуном информисању грађана Вршца, заштити и развоју људских права и демократије, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који доприносе задовољавању потреба грађана Вршца за информацијама и садржајима из свих области живота, без дискриминације;

- **пројекте намењене националним мањинама и етничким заједницама** на територији Града Вршца у циљу информисања на сопственом језику и неговања сопствене културе и идентитета, и који подстичу стваралаштво у свим областима јавног живота припадника националних мањина;

- **пројекте намењене заштити интереса особа са инвалидитетом** ради несметаног коришћења права ових лица у јавном информисању, а посебно слободе мишљења и изражавања и омогућавања несметаног примања информација намењених јавности у примереном облику и применом одговарајуће технологије и

- **пројекте oрганизовања и учешћа на стручним, научним и пригодним скуповима**, као и унапређивања професионалних и етичких стандарда у области jавног информисања.

Средства за суфинансирање пројеката производње медијских садржаја из области јавног информисања, пројеката намењених националним мањинама и етничким заједницама и пројеката намењених заштити интереса особа са инвалидитетом у јавном информисању додељиваће се правилима за доделу државне помоћи у области јавног информисања, док ће се средства за пројекте организовања и учешћа на стручним, научним и пригодним скуповима, додељивати у складу са de minimis правилима помоћи.

Најмањи износ средстава који се може одобрити по пројекту износи 50.000,00 динара, а највећи износ средстава по пројекту је 10.000.000,00 динара.

Учесник конкурса за пројекте производње медијских садржаја (штампани, радио и интернет) који су локалног значаја и доприносе остваривању јавног интереса у јавном информисању може поднети захтев за суфинансирање највише до **80% оправданих трошкова.**

Учесник конкурса за суфинансирање пројеката производње медијских садржаја за телевизију, може поднети захтев за суфинансирање највише до **50% оправданих трошкова.**

Средства намењена суфинансирању пројеката производње медијског садржаја се обрачунавају у бруто износу (износу пре одбитка пореза и других накнада) и исплаћују се једнократно.

**Оправданим трошковима СМАТРАЈУ СЕ** искључиво трошкови настали у вези са израдом пројекта медијског садржаја у сразмери у којој су неопходни ресурси коришћени за његову израду.

Оправдани трошкови су трошкови настали у вези са израдом медијског садржаја а нарочито:

1) процењени бруто трошкови зарада и накнада ангажованих лица на производњи медијских садржаја;

2) трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;

3) трошак употребе сопствене имовине (амортизација);

4) трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);

5) трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима.

**Трошкови издаваштва, дистрибуције и промоције НЕ СМАТРАЈУ се оправданим трошковима** и сходно томе, овим конкурсом не могу се доделити средства за исте.

За пројекте организовања и учешћа на стручним, научним и пригодним скуповима, може се поднети захтев за суфинансирање највише 80% вредности пројекта.Оправданим трошковима сматраће се трошкови котизације, трошкови накнаде за предаваче, путни и други трошкови везани за организацију или учешће на стручним и научним скуповима.

Ако учесник на тржишту, поред израде конкретног медијског садржаја обавља и друге делатности у вези са израдом медијског садржаја или истовремено производи више медијских садржаја коришћењем или ангажовањем истих ресурса (нпр. људских, материјалних или нематеријалних), у оправдани трошак улази сразмерни удео у заједничким трошковима продукције.

Средства додељена путем овог конкурса не смеју допринети повећању основних средстава корисника, односно проширењу постојећих делатности, нити обједињавању медија (медијској концентрацији) и оснивању и/или регистровању нових учесника на тржишту док се средства не смеју користити за друге намене а нарочито производњу других медијских садржаја (преливање средстава).

**II ПРАВО УЧЕШЋА**

На Јавном конкурсу може учествовати:

1. издавач медија који емитује/дистрибуира медијски садржај на територији Града Вршца,

2. правно лице, односно предузетник, који се бави производњом медијских садржаја и који приложи доказ да ће суфинансиран медијски садржај бити реализован путем медија који се емитује на територији Града Вршца, и

3. правно лице, односно предузетник са пројектима организовања и учешћа на стручним, научним и пригодним скуповима, као и са пројектима унапређивања професионалних и етичких стандарда у области јавног информисања (носиоци пројеката могу бити: издавачи медија, професионална новинарска удружења, новинарске школе, стручне агенције у области новинарства и невладине организације које се баве медијском проблематиком).

Издавач медија, правно лице, односно предузетник који се бави производњом медијских садржаја у штампаном и дигиталном формату може добити средства на конкурсу ако је разврстан као микро, мало или средње правно лице и предузетник.

Медиј из тачке 1. и 2. мора бити уписан у Регистар медија Агенцијe за привредне регистре. Медијем се сматрају и интернет странице уколико су уписане у Регистар медија.

Право учешћа на Конкурсу немају издавачи који се финансирају из јавних прихода.

Право учешћа на Конкурсу немају лица која су у претходном периоду добила средства од Градске управе, а нису у уговором прописаном року и форми поднела наративни и финансијски извештај о реализацији пројекта и за које се утврди да су средства ненаменски трошила. Поред тога, право учешћа на Конкурсу немају лица која се налазе у поступку повраћаја државне или de minimis помоћи, као и лица која су у тешкоћама у складу са важећим прописима којима се уређује контрола државне помоћи или у смислу Уредбе о условима и критеријумима усклађености државне помоћи за санацију и реструктуирање учесника на тржишту у тешкоћама („Службени гласник РС“, број 62/21) на дан 31. децембра 2019. године.

За сваку од наведених области конкурса, у**чесник Конкурса може конкурисати само са jедним проjектом** и то уколико тај пројекат **није већ започет у тренутку подношења пријаве** на конкурс.

Издавач више медија има право учешћа на Конкурсу с једним пројектом за сваки медиј.

Учесник конкурса који је у текућој календарској години већ користио средства намењена пројектном суфинансирању у области јавног информисања на републичком, покрајинском или локалном нивоу, може учествовати на конкурсу за суфинансирање истог пројекта само још једном у тој години, и то у износу који, уз средства која је већ добио, не прелази 80% оправданих трошкова за суфинансирање пројеката производње медијских садржаја за штампане медије, радио, интернет медије и новинске агенције, односно 50% оправданих трошкова за суфинансирање пројеката производње медијских садржаја за телевизију.

**III КРИТЕРИЈУМИ ЗА ОЦЕНУ ПРОЈЕКАТА**

Критеријуми на основу којих ће се оцењивати пројекти пријављени на конкурс су:

1) мера у којој је предложена пројектна активност подобна да оствари јавни интерес у области јавног информисања;

2) мера пружања веће гаранције привржености професионалним и етичким медијским стандардима.

На основу критеријума из става 1. тачка 1) овог члана, посебно се оцењује:

**1. Значај пројекта са становишта:**

- остваривања јавног интереса у области јавног информисања;

- остваривање намене конкурса;

- усклађености пројекта са реалним проблемима, потребама и приоритетима циљних група;

- идентификованих и јасно дефинисаних потреба циљних група;

- заступљености иновативног елемента у пројекту и новинарско истраживачког приступа.

**2. Утицај и изводљивост са становишта:**

- усклађености планираних активности са циљевима, очекиваним резултатима и потребама циљних група;

- степена утицаја пројекта на квалитет информисања циљне групе;

- мерљивости индикатора који омогућавају праћење реализације пројекта;

- разрађености и изводљивости плана реализације пројекта;

- степена развојне и финансијске одрживости пројекта (позитивни ефекти пројекта настављају се након што се оконча подршка).

**3. Капацитети са становишта:**

- степена организационих и управљачких способности предлагача пројекта;

- неопходних ресурса за реализацију пројекта;

- стручних и професионалних референци предлагача пројекта, које одговарају предложеним циљевима и активностима пројекта.

**4. Буџет и оправданост трошкова са становишта:**

- прецизности и разрађености буџета пројекта, који показује усклађеност предвиђеног трошка са пројектним активностима;

- економске оправданости предлога буџета у односу на циљ и пројектне активности.

На основу критеријума из става 1. тачка 2) овог члана посебно се оцењује:

1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда,

2. доказ о томе да су након изрицања казни или мера предузете активности које гарантују да се сличан случај неће поновити.

Поред наведених критеријума пројекат ће се вредновати и на основу следећих специфичних критеријума:

**Специфични критеријуми за оцењивање пројеката производње медијских садржаја из области јавног информисања:**

1. да је пројекат од посебног значаја за информисање становништва на територији Града Вршца;

2. мера у којој пројекат доприноси очувању српског националног и културног идентитета и jезика;

3. актуелност теме;

4. мера у којој предложени пројекат доприноси унапређењу положаjа и равноправности одређених друштвених група: малолетника, жена, старих, економски и социјално угрожених друштвених група, припадника ЛГБТ популације, итд.;

5. мера у којој пројекат доприноси унапређењу медијске писмености и родне равноправности и

6. мера у којој предложени пројекат доприноси афирмацији мултикултуралности.

**Специфични критеријуми за оцењивање пројеката намењених националним мањинама и етничким заједницама:**

1. мера у којој предложени пројекат доприноси унапређењу права на информисање припадника националних мањина на територији Града Вршца, на матерњем језику;

2. мера у којој предложени пројекат доприноси унапређењу стваралаштва у области културног и језичког идентитета националних мањина и

3. мера у којој предложени пројекат мултијезичког и интеркултуралног карактера доприноси развоју дијалога, бољег упознавања и разумевања између различитих заједница.

**Специфични критеријуми за оцењивање пројеката намењених заштити интереса особа са инвалидитетом:**

1. мера у којој предложени пројекат доприноси унапређењу положаjа особа са инвалидитетом;

2. актуелност теме и доступност већем броју корисника и

3. мера у којој предложени пројекат доприноси развоју инклузивног друштва.

**Специфични критеријуми за оцењивање пројеката организовања и учешћа на стручним, научним и пригодним скуповима, као и пројеката унапређивања професионалних и етичких стандарда у области јавног информисања:**

1. мера у којој предложени пројекат доприноси унапређењу и промоцији медијског и новинарског професионализма, новинарске аутономије и саморегулације;

2. мера у којој предложени пројекат доприноси јачању стручних капацитета медијских посленика (новинара, менаџера, истраживача, стручњака из области медијског права и сл.);

3. мера у којој предложени пројекат доприноси упознавању јавности са развојем и новим достигнућима у медијском сектору и

4. мера у којој пројекат доприноси унапређењу медијске писмености.

**IV РОКОВИ**

Пријаве на конкурс подносе се у року од 20 дана од дана обjављивања Конкурса у дневном листу „Вечерње новости“: од 20. фебруара 2023. године до 12. марта 2023. године.

Одлука о расподели средстава доноси се најкасније у року од 90 дана од дана закључења конкурса. Корисник средстава је дужан да извештај о реализацији утрошених средстава достави у року од 15 дана од завршетка пројекта.

**V ДОКУМЕНТАЦИЈA**

1. Попуњен и оверен пријавни Образац 1 за учешће на конкурсу, у **два** **примерка**. Образац се преузима са сајта Града Вршца [www.vrsac.rs](http://www.vrsac.rs):
	* Образац 1 – пријава: попуњен предлог пројекта и
	* Образац 1 – табела: попуњен буџет пројекта.

Учесник Конкурса приложе и копије следећих докумената у једном примерку:

1. решење о регистрацији из Регистра медија који води Агенција за привредне регистре;

2. дозвола за емитовање радио и/или ТВ програма издата од Регулаторног тела за електронске медије;

3. оверена изjава/сагласност издавача медија (или више њих) да ће подржан програмски садржаj бити емитован/објављен у том медију (обавезно само за правна лица и предузетнике регистроване за продукциjу телевизиjског и радиjског програма);

4. потписана изјава учесника на конкурсу о томе да ли је учеснику за исти пројекат већ додељена државна помоћ у текућој фискалној години и по ком основу;

5. потписана изјава учесника на конкурсу о томе да ли је учеснику у текућој и у претходне две фискалне године додељена de minimis помоћ и по ком основу;

6. визуелни приказ предложеног медијског садржаја (трејлер, примерак новина, џингл и сл).

7. потписана изјава учесника на конкурсу да пројекат није могуће реализовати на други начин, односно без. државне помоћи, тј. субвенције;

8. потписана изјава да се учесник конкурса не налази у тешкоћама у смислу прописа о додели државне помоћи, као и да се учесник на конкурсу не налази у поступку повраћаја државне или de minimis помоћи.

Документација из тач. 1, 2, 3. и 6. није потребна у случају конкурисања са пројектима организовања и учешћа на стручним, научним и пригодним скуповима, као и пројеката унапређивања професионалних и етичких стандарда у области јавног информисања.

**VI ПОЗИВ ЗА УЧЕШЋЕ У РАДУ КОМИСИЈЕ**

Позивају се новинарска и медијска удружења, регистрована најмање три године (приложити доказ о регистрацији) пре датума расписивања Конкурса, да предложе чланове конкурсне комисије. Позивају се и медијски стручњаци заинтересовани за учешће у раду комисије да се писаним путем обрате Градској управи Града Вршца, Кабинету Градоначелника. Уз предлог за чланове комисије доставити и професионалну биографију предложеног лица. Предлоге слати у року од 20 дана од дана објављивања конкурса.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

**VII ПОСТУПАК ДОДЕЛЕ СРЕДСТАВА**

О додели средстава, на предлог Конкурсне комисије, одлучује Градоначелник решењем.

Уколико пројекти или одређени број пројеката нису у складу са циљевима и критеријумима конкурса, Градоначелник може, на предлог конкурсне комисије, донети решење да се неће распоредити средства или део средстава.

Решењем о додели средстава може бити одређен исти или мањи износ средстава од оног који је тражен у појединачној конкурсној пријави.

Уколико је решењем о додели средстава за појединог корисника одређен мањи износ од оног који је тражен у конкурсној пријави, корисник средстава дужан је да пошаље ревидиран буџет пројекта, којим спецификује намену средстава, а у складу са износом који му је решењем додељен.

Корисник средстава може ревидираним буџетом пројекта тражити да му пројекат сразмерно краће траје или да умањи део програмских ставки, уважавајући природу пројекта за који су му одобрена средства.

На основу овлашћења Градоначелника, Градска управа и корисник средстава закључују уговор о међусобним правима и обавезама.

Средства се одобравају корисницима у складу са могућностима буџета.

Корисник средстава може доставити обавештење о томе да одустаје од средстава која су му додељена. Кориснику средстава неће бити дозвољено да закључи уговор са Градском управом, уколико му рачун буде у блокади, односно неће му се пренети средства на рачун уколико му рачун буде блокиран након закључења уговора.

**Одобрена средства се користе искључиво за намене за којe су додељена,** а корисник средстава је дужан да Градској управи достави извештај о реализацији пројекта, материјални доказ о реализацији и дистрибуцији/емитовању, као и о наменском коришћењу додељених средстава у прописаном року.

**VIII ОПШТЕ ИНФОРМАЦИЈЕ**

Конкурс и Образац за пријаву обjављују се на сајту Града Вршцa, [www.vrsac.rs](http://www.vrsac.rs), где су видљиви и доступни све време трајања Конкурса.

Пријаве на Јавни конкурс са пратећом документацијом подносе се на обрасцу пријаве који је саставни део конкурсне документације, у затвореној коверти у писарници Градске управе, на адресу: Градска управа Града Вршца, ул. Трг победе 1, 26300 Вршац, канцеларија бр.110, или путем поште препорученом пошиљком на наведену адресу, са назнаком: „Јавни конкурс за суфинансирање проjеката производње медијских садржаја из области jавног информисања на територији града Вршца у 2023. години”.

**Пријаве које стигну ван прописаног рока или на погрешном обрасцу, неће бити разматране. Конкурсни материјал се не враћа.**

Решење о суфинансирању пројеката по расписаном конкурсу, биће обjављено на интернет страници Града Вршцa [www.vrsac.rs](http://www.vrsac.rs), и достављено свим учесницима конкурса у електронској форми.